**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O DOPOLNITVAH SKLEPOV O DODATNEM SUBVENCIONIRANJU PLAČIL STARŠEV ZA PROGRAME V VRTCIH ZARADI ZDRAVSTVENIH IN POČITNIŠKIH ODSOTNOSTI OTROK IZ VRTCA**

*PRAVNA PODLAGA:*

* 16.a in 18. člen Pravilnika o metodologiji za oblikovanje cen programov v vrtcih, ki izvajajo javno službo (Uradni list RS, št. 97/03, 77/05, 120/05, 93/15 in 59/19)
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

Dne 6. 3. 2023 je bila na Občino Renče-Vogrsko podana pobuda občanke za popravek dveh sklepov Občinskega sveta Občine Renče-Vogrsko o subvencioniranju plačil staršev za programe v vrtcih zaradi počitniških in zdravstvenih odsotnosti otrok iz vrtca za otroke s stalnim prebivališčem v Občini Renče-Vogrsko. Oba sklepa namreč določata, da navedeno subvencioniranje velja le za starše otrok, ki obiskujejo vrtce na območju Občine Renče-Vogrsko, kar se ji zdi diskriminatorno do staršev in otrok, ki obiskujejo vrtce izven Občine Renče-Vogrsko.

Občinski svet je navedeno subvencioniranje v sedaj veljavnih sklepih določil le za starše otrok, ki obiskujejo vrtce na območju Občine Renče-Vogrsko z namenom, da bi starši v čim večji meri vključevali otroke v vrtce na območju občine, saj je od števila vpisanih otrok v vrtce na območju občine pomembno za oblikovanje števila skupin v vrtcih na območju občine, kasneje pa tudi za vpis čim večjega števila otrok v osnovno šolo.

Pobudo je na svoji drugi seji dne 23. 3. obravnaval Odbor za družbene dejavnosti in po obravnavi sprejel naslednja dva sklepa:

* Strokovna služba družbenih dejavnosti naj do naslednje seje odbora pripravi podatke, kako je dodatno subvencioniranje plačil staršev urejeno v sosednjih občinah in
* Do naslednje seje se naj pripravi predlog o subvencioniranju plačil za otroke, ki so vključeni v vrtce na območju občine in v enote vrtca pri OŠ Šempeter, katerega del je Vrtec Vogrsko.

Na tretji seji odbora dne 11. 5. so člani odbora ponovno obravnavali pobudo o širitvi subvencioniranja plačil staršev za čas odsotnosti otrok iz vrtca iz zdravstvenih razlogov ali počitniških odsotnosti, ter se seznanili s podatki, kako so te subvencije določene v okoliških občinah.

Iz sporočenih podatkov s strani okoliških občin izhaja, da občine Miren-Kostanjevica, Brda, Kanal in Kobarid ne določajo teh subvencij za otroke, ki obiskujejo vrtce izven matične občine, določajo pa jih občine Mestna občina Nova Gorica, Šempeter-Vrtojba, Ajdovščina, Vipava, Tolmin.

Na podlagi ponovne obravnave in seznanitve z navedenimi podatki je odbor soglasno sprejel sklep, s katerim predlaga Občinskemu svetu, da dopolni sklepa o obravnavanih subvencijah tako, da bo subvencioniranje veljalo tudi za otroke, ki so vključeni v enote vrtca OŠ Šempeter v Vrtojbi in Šempetru.

*RAZLOGI ZA SPREJETJE SKLEPA:*

Z dopolnitvama obeh sklepov bi bili do subvencioniranja plačil staršev za programe v vrtcih zaradi počitniških in zdravstvenih odsotnosti otrok s stalnim prebivališčem v Občini Renče-Vogrsko iz vrtca upravičeni tudi otroci, ki obiskujejo enote matičnega vrtca namesto v enoti na Vogrskem v enotah matičnega vrtca v Šempetru pri Gorici in v Vrtojbi.

*OCENA STANJA:*

Na podlagi sedaj veljavnih sklepov so do subvencioniranja plačil staršev za programe v vrtcih zaradi počitniških in zdravstvenih odsotnosti otrok s stalnim prebivališčem v Občini Renče-Vogrsko iz vrtca upravičeni samo otroci, ki obiskujejo enote vrtca na območju občine Renče-Vogrsko (in vrtca v OŠ Kozara, če jim je izdana odločba o usmeritvi).

*CILJI IN NAČELA:*

Z dopolnitvijo sklepov bi bili do subvencioniranja plačil staršev za programe v vrtcih zaradi počitniških in zdravstvenih odsotnosti otrok s stalnim prebivališčem v Občini Renče-Vogrsko iz vrtca upravičeni tudi otroci, ki obiskujejo enote matičnega vrtca namesto v enoti na Vogrskem v enotah matičnega vrtca v Šempetru pri Gorici in v Vrtojbi.

*FINANČNE IN DRUGE POSLEDICE:*

Finančne posledice je težko oceniti, saj je nemogoče napovedati, koliko bi bilo otrok, ki bi se v navedem obdobju izpisali iz vrtcev. V vrtce v Šempetru pri Gorici in Vrtojbi je trenutno vključenih 9 otrok.

Ta sredstva sicer niso bila načrtovana v proračunu za leto 2023.

Pripravila:

Vladka Gal Janeš, Višja svetovalka za družbene dejavnosti

*Predlog akta 1:*

Na podlagi 32. člena Zakona o vrtcih (Uradni list RS, št. 100/05 – uradno prečiščeno besedilo, 25/08, 98/09 – ZIUZGK, 36/10, 62/10 – ZUPJS, 94/10 – ZIU, 40/12 – ZUJF, 14/15 – ZUUJFO, 55/17 in 18/21), 17. člena Pravilnika o metodologiji za oblikovanje cen programov v vrtcih, ki izvajajo javno službo (Uradni list RS, št. 97/03, 77/05, 120/05, 93/15 in 59/19) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18), je občinski svet Občine Renče-Vogrsko na svoji \_\_\_. redni seji, dne \_\_\_\_\_\_ sprejel

**S K L E P**

1.

V sklepu št. 00701-10/2013-2 z dne 10. 19. 2019 se 1. člen spremeni tako, da se glasi: »Staršem otrok, ki so najmanj 15 zaporednih obračunskih dni odsotni iz Vrtca pri OŠ Lucijana Bratkoviča Bratuša Renče, Vrtca Vogrsko, Razvojnega oddelka vrtca v Osnovni šoli Kozara Nova Gorica, ali so vključeni v enote vrtca pri Osnovni šoli Ivana Roba Šempeter pri Gorici v Vrtojbi in Šempetru pri Gorici iz zdravstvenih razlogov, se za čas nepretrgane odsotnosti iz vrtca plačilo za program vrtca, ki ga obiskuje otrok, obračuna v višini 50 % z odločbo določenega plačila«.

2.

Ta sklep prične veljati naslednji dan po objavi v Uradnih objavah v Občinskem glasilu.

Številka: 00701-10/2013-3

Bukovica, \_\_\_\_\_\_\_\_\_\_\_\_\_\_\_\_\_\_\_\_\_

 Tarik Žigon, l. r. Župan

*Predlog akta 2:*

Na podlagi 16. a člena Pravilnika o metodologiji za oblikovanje cen programov v vrtcih, ki izvajajo javno službo (Uradni list RS, št. 97/03, 77/05, 120/05, 93/15 in 59/19) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18), je občinski svet Občine Renče-Vogrsko na svoji \_\_\_. redni seji, dne \_\_\_\_\_\_ sprejel

**S K L E P**

1.

V sklepu št. 00701-0025/2021-1 se 2. člen spremeni tako, da se glasi: »Ta sklep velja samo za otroke s stalnim prebivališčem v Občini Renče-Vogrsko, za katere se plačilo staršev ne financira oz. sofinancira iz državnega proračuna, in ki so vključeni v vrtce na območju Občine Renče-Vogrsko, v razvojni oddelek vrtca v OŠ Kozara ali v enote vrtca pri Osnovni šoli Ivana Roba Šempeter pri Gorici v Vrtojbi in Šempetru pri Gorici.

3.

Ta sklep prične veljati naslednji dan po objavi v Uradnih objavah v občinskem glasilu, uporabljati pa se začne od 1. 6. 2023 dalje.

Številka: \_\_\_\_\_\_\_\_\_\_\_\_\_\_\_\_\_\_\_\_\_\_

Bukovica, \_\_\_\_\_\_\_\_\_\_\_\_\_\_\_\_\_\_\_\_\_

 Tarik Žigon, l. r. Župan